En video af en svensk mand, der ikke kan se, hvad i alverden han har gjort galt med julegardinerne, er blevet set flere end 100.000 gange, efter hans kæreste har delt den på Facebook.

December står for døren. Derfor skal ens hjem selvfølgelig gøres klar til julemåneden med julepynt, nisser og gran. Det er også tilfældet hjemme hos Marie Johansson og Mathias Nilsson i den svenske by Valdemarsvik.

Her er det dog julegardinerne - og især mandens anstrengelser med at få dem op - der har fået julesmilene frem.

Marie Johansson havde egentlig tænkt sig selv at gøre køkkenet juleklar. På grund af et møde på sit arbejde havde den svenske kvinde dog ikke tid til at gøre det. Derfor overlod hun trygt ansvaret for at få julegardinerne op i køkkenet til sin kæreste.

Da hun kom hjem, var det imidlertid ikke blevet helt, som hun havde forestillet sig. Og det blev der en morsom video ud af, hvor hun filmer sin uforstående kæreste, der ikke kan se, hvad han har gjort forkert.

Som man kan se i videoen længere nede i artiklen, har han simpelthen vendt det ene sæt gardiner på hovedet.

Trods flere ledetråde fra Marie Johansson, der filmede det hele, kan Mathias Nilsson ikke se, hvad der er i vejen. Han når for eksempel at rette lidt på en stjerne, der hænger i det ene vindue. Det går først op for manden sent i den knap tre minutter lange video, som har fået tusindvis af mennesker til at grine, siden den blev delt på Facebook onsdag den 23. november.

'Jeg lo, da jeg kom hjem, og han tænkte, at jeg havde haft det sjovt til mødet, når jeg var så glad. Jeg spurgte, om han kunne se noget mærkeligt i vinduet. Jeg elsker bare hans gæt på, hvad der kan være galt. Jeg har ikke grinet så meget i lang tid. Elsker dig skat. Du har gjort mig 20 år yngre efter dette grineflip,' skriver Marie Johansson i opslaget til videoen, som i skrivende stund er blevet set lige knap 740.000 gange.

Flere svenske medier som Aftenposten og Expressen har også skrevet om hændelsen.

»Det er ikke første gang, at han gør sådan noget her. Jeg tænkte, at jeg ville filme ham, så mine venner kunne se, hvordan det er at leve med ham,« siger Marie Johansson, der måtte bide sig i tungen for ikke at grine i videoen, til Aftonbladet.

Men det er altså ikke kun vennerne, der nu har fået et indblik i dagligdagen med Mathias, og parret er ifølge Expressen fascinerede af, at så mange mennesker nu har set videoen.

»Kan man glæde nogen, skal man gøre det. Det her er min julegave til alle,« siger Mathias Nilsson til avisen.

Parret fortæller til Aftonbladet, at gardinerne nu hænger, som de skal. Men noget tyder trods alt på, at episoden har sat sine spor hos den svenske mand.

»Jeg bad ham om at sætte gardinerne op i spisestuen, men han svarede 'ikke flere skide gardiner',« siger Marie Johansson til Aftonbladet.